Sliema jaċċertaw fl-aħħar sessjoni Minn Cristian Muscat – ritratt: Dominic Borg Sliema…………….12 Marsaskala……….6 (3-2 , 2-2 , 2-2 , 5-0) Id-differenza bejn iż-żewġ timijiet ta' Sliema u Marsaskala hija waħda evidenti, iżda kien biss fl-aħħar sessjoni li Sliema aċċertaw ruħhom mir-rebħa b'differenza ta' ħames goals hekk kif għamlu dan bl-iskor ta' 12-6. Dan hekk kif sa tmiem it-tielet sessjoni huma kienu kienu biss goal minn fuq iżda fl-aħħar sessjoni ħarġet fid-deher l-esperjenza tas-Slimiżi u anke l-għejja tal-Isklain fejn it-team immexxi mill-coach Kroat, Sergio Afric, skorja ħamsa mingħajr risposta. L-ewwel sessjoni kienet waħda bilanċjata, bis-Slimiżi joħorġu rebbieħa bl-iskor ta' 3-2 bil-goals jaslu minn Benji Cachia, Zach Mizzi u Matthew Mifsud. Liam Grixti u Jake Ciantar wieġbu għal Marsaskala. Fit-tieni sessjoni, il-partita kompliet tisbieħ b'bilanċ assolut għal skor ta' 2-2. Jamie Gambin u l-captain Jerome Gabarretta skorjaw għall-Blues filwaqt li Malcolm Manara u Luca Felice niżżlu isimhom fuq il-lista tal-iskorers għal Marsaskala. Anke t-tielet sessjoni spiċċat 2-2 b'Nico Schiavone u John Brownrigg isibu x-xibka għal Sliema filwaqt li Malcolm Manara u Paul Privitera, minn man-up wara li tkeċċa Liam Galea, wieġbu għall-Iskalin. Iżda jekk il-logħba tat l-impressjoni li fl-aħħar sessjoni kienet se tibqa' bilanċjata, is-Slimiżi "splodew" b'ħames goals mingħajr risposta, bil-protagonisti jkunu Jerome Gabarretta (2) bl-ewwel goal jasal minn sitwazzjoni ta' player iktar wara li tkeċċa Luca Felice, bl-istess player jfalli penalty ftit wara hekk kif ra l-konklużjoni tiegħu taħbat ma' sieq il-wieqfa, Nicholas Bugelli u Jamie Gambin.